Source: https://www.najpravo.sk/clanky/zbierka-stanovisk-najvyssieho-sudu-a-rozhodnuti-sudov-sr-3-2017.html?print=1
Timestamp: 2020-06-05 19:20:26+00:00
Document Index: 8843871

Matched Legal Cases: ['súd ', '§ 48', '§ 48', '§ 420', 'súd ', '§ 420', '§ 76', '§ 76', '§ 420', 'súd ', '§ 80', '§ 137', '§ 80', '§ 137', '§ 63']

5.6. 2017, 18:06 | najpravo.sk
Najvyšší súd Slovenskej republiky vydal tretiu tohtoročnú Zbierku stanovísk Najvyššieho súdu a rozhodnutí súdov Slovenskej republiky, a to vo veciach občianskoprávnych.
Stanoviská a rozhodnutia vo veciach občianskoprávnych
Monitorovanie súkromnej elektronickej pošty zamestnanca zamestnávateľom a legálnosť dôkazu
Za účelom preverenia, či zamestnanec dodržiava pracovnú disciplínu, je zamestnávateľ, rešpektujúc zásady legality, legitimity a proporcionality, oprávnený monitorovať aj súkromnú elektronickú poštu odosielanú a prijímanú z počítača prideleného zamestnancovi na plnenie jeho pracovných úloh.
Pri zachovaní týchto zásad nemožno takéto dôkazné prostriedky, ktoré v konaní o neplatnosť skončenia pracovného pomeru predložil zamestnávateľ, považovať za neprípustné.
Doterajšia judikatúra a povinnosť predložiť vec veľkému senátu (§ 48 CSP)
Ustanovenie § 48 Civilného sporového poriadku dopadá na prípady, v ktorých trojčlenný senát najvyššieho súdu dospeje k záveru, že je dôvod na odklon od ustálenej rozhodovacej praxe najvyššieho súdu (stanovísk alebo rozhodnutí uverejnených v Zbierke stanovísk najvyššieho súdu a rozhodnutí súdov Slovenskej republiky), alebo na zmenu právneho názoru vyjadreného v skoršom rozhodnutí trojčlenného senátu najvyššieho súdu, alebo na odklon od právneho názoru vyjadreného v rozhodnutí veľkého senátu. Pokiaľ trojčlenný senát dospeje k záveru, že tieto dôvody nie sú dané, vec nepostúpi veľkému senátu najvyššieho súdu.
R 18/2017
Spotrebiteľ a ručenie konateľa obchodnej spoločnosti zo zmluvy uzavretej medzi podnikateľmi
Fyzická osoba, ktorá ako konateľka a spoločníčka má úzke väzby k obchodnej spoločnosti, sa nepovažuje za spotrebiteľku v ručiteľskom vzťahu, v ktorom zabezpečuje záväzok tejto obchodnej spoločnosti zaplatiť kúpnu cenu z kúpnej zmluvy medzi podnikateľmi.
R 19/2017
Prípustnosť dovolania podľa § 420 CSP
Dovolanie proti uzneseniu, ktorým odvolací súd zrušil rozhodnutie súdu prvej inštancie a vec mu vrátil na ďalšie konanie, nesmeruje proti rozhodnutiu odvolacieho súdu vo veci samej, ani rozhodnutiu, ktorým sa konanie končí, proti ktorým je dovolanie prípustné v zmysle ustanovenia § 420 Civilného sporového poriadku.
Neprípustnosť dovolania v konaní o návrat maloletého do cudziny vo veciach neoprávneného premiestnenia alebo zadržania podľa § 76 CMP
Prípustnosť dovolania podaného od 1. júla 2016 proti uzneseniu vydanému odvolacím súdom v konaní o návrat maloletého do cudziny vo veciach neoprávneného premiestnenia alebo zadržania je v zmysle § 76 Civilného mimosporového poriadku vylúčená a nemôže ju založiť ani prípadná procesná vada konania uvedená v § 420 Civilného sporového poriadku.
R 21/2017
Výsluch strany civilného sporu a spravodlivý proces
Povinnosť uskutočniť výsluch strany civilného sporu nie je absolútna. Ak súd nevykoná dôkaz výsluchom sporovej strany, bez ďalšieho nedochádza k porušeniu práva na spravodlivý proces.
R 22/2017
Žalobné tvrdenia, ich právne hodnotenie a naliehavý právny záujem v zmysle § 80 písm. c/ O.s.p. (§ 137 písm. c/ CSP)
Naliehavý právny záujem v zmysle § 80 písm. c/ Občianskeho súdneho poriadku (§ 137 písm. c/ Civilného sporového poriadku) nie je daný, ak sa petit žaloby, jej skutkové tvrdenia a právne hodnotenie neviažu na odstránenie konkrétnej spornosti žalobcom uplatneného práva.
R 23/2017
Skončenie pracovného pomeru príslušníka obecnej (mestskej) polície z dôvodu organizačnej zmeny a kompetencia mestského (obecného) zastupiteľstva
Na vykonanie organizačnej zmeny, ktorá má za následok skončenie pracovného pomeru príslušníka mestskej (obecnej) polície podľa § 63 ods. 1 písm. b/ Zákonníka práce, je oprávnené len mestské (obecné) zastupiteľstvo.
R 24/2017
Nesprávne právne posúdenie veci a vada zmätočnosti
Nesprávne právne posúdenie veci nezakladá procesnú vadu zmätočnosti.
R 25/2017
Litispendencia v konaniach o splnení povinnosti zo záložnej zmluvy a o určení, že záložné právo nevzniklo
Začatie konania o žalobe na splnenie povinnosti vyplývajúcej zo zmluvy o zriadení záložného práva k nehnuteľnostiam vytvára prekážku litispendencie v konaní o neskôr podanej žalobe protistrany na určenie, že záložné právo vyplývajúce z tej istej záložnej zmluvy nevzniklo.
Celú Zbierku stanovísk Najvyššieho súdu a rozhodnutí súdov SR 3/2017 si prečítajte TU.